GOLD ตั้งเป้าปี 62 รายได้โต 30% กางแผนเปิด 28 โครงการใหม่ 3.3 หมื่นลบ.
GOLD ตั้งเป้าปี 62 รายได้โต 30% ยอดขายแตะ 3.4 พันลบ. กางแผนเปิด 28 โครงการใหม่ มูลค่า 3.3 หมื่นลบ. พร้อมตั้งงบลงทุน 1.21 หมื่นลบ. ซื้อที่ดิน 30 แปลง
8 พ.ย. 2561

นายแสนผิน สุขี กรรมการผู้จัดการใหญ่ บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ GOLD เปิดเผยว่า บริษัทตั้งเป้ารายได้ในปี 62 ที่ 1.9 หมื่นล้านบาท หรือเพิ่มขึ้น 30% จากปี 61 ที่มีรายได้ 1.46 หมื่นล้านบาท ซึ่งจะมีสัดส่วนรายได้จากทาวน์โฮม 51% บ้านเดี่ยว 26% นีโอโฮม 18% และโครงการในต่างจังหวัด 5% พร้อมกับตั้งงบลงทุนราว 1.21 หมื่นล้านบาท เพื่อซื้อที่ดินเพิ่มจำนวน 30 แปลง
ขณะที่บริษัทตั้งเป้ายอดขายธุรกิจที่อยู่อาศัยในปี 62 ที่ 3.4 พันล้านบาท โดยวางแผนเปิดโครงการใหม่จำนวน 28 โครงการ มูลค่าโครงการรวม 3.3 หมื่นล้านบาท โดยจะเป็นโครงการแนวราบทั้งหมด แบ่งเป็น ทาวน์โฮม 13 โครงการ, นีโอโฮม 4 โครงการ, บ้านเดี่ยว 6 โครงการ และโครงการต่างจังหวัดอีก 5 โครงการ
สำหรับการพัฒนาโครงการใหม่ในปีหน้าจะเน้นไปที่การขยายตลาดซิตี้โฮมบ้านทำเลในเมือง เพื่อตอบรับความต้องการของผู้บริโภต ในปัจจุบันที่หาที่อยู่อาศัยในเมืองมากขึ้น แต่ยังหาได้ค่อนข้างยาก บริษัทจึงเริ่มหาแนวทางจัดสรรบ้านในเมืองให้เป็นซิตี้โฮมที่แท้จริงไว้รองรับลูกค้ากลุ่มนี้ โดยไม่จำกัดว่าเป็นบ้านเดี่ยว บ้านแฝด หรือทาวน์โฮม แต่เป็นบ้านที่มีฟังชั่นครบตามสไตล์โกลเด้นแลนด์และอยู่ในเมืองย่านสาทร พระราม 3 ลาดพร้าว และแจ้งวัฒนะ โดยจะขายในราคาช่วง 10-20 ล้านบาท
ส่วนโครงการในต่างจังหวัดยังคงต่อยอดการพัฒนาโครงการเพิ่มขึ้นอีก 5 โครงการในทำเลที่เหมาะสม เช่น ชลบุรี ฉะเชิงเทรา เชียงราย เป็นต้น โดยพิจารณาจากทำเลเป็นย่านอุตสาหกรรมและการค้า เช่น เขตเศรษฐกิจพิเศษภาคตะวันออก (EEC) ย่านเมืองอุตสาหกรรม และการพัฒนาโครงการร่วมกับพื้นที่ของ Big C